Γκιούλμπασι: Η αυθεντική σμυρναίικη συνταγή
Το πληθωρικό γκιούλμπασι όπως το έφτιαχναν οι Σμυρνιοί: αρνί, κατσίκι, χοιρινό ή ανάμεικτα, με λαχανικά και τυριά. Μια εξαιρετική λιχουδιά για μερακλήδες.
1 1⁄2 κιλό αρνάκι ή κατσικάκι ή χοιρινό ή σε αναλογίες της αρεσκείας μας, σε κομμάτια-μερίδες, 1/2 κιλό πατάτες, κομμένες κυδωνάτες, 3 καρότα, σε χοντρές ροδέλες, 2 ξερά κρεμμύδια, χοντροκομμένα, 8-10 σκελίδες σκόρδο, κομμένες στη μέση, 5 κλωναράκια δεντρολίβανο, ψιλοκομμένο, 50 γρ. μουστάρδα, 150 γρ. φέτα, θρυμματισμένη, 100 ml ζωμός λαχανικών, 100 ml ελαιόλαδο, αλάτι, πιπέρι φρεσκοτριμμένο
Για το γκιούλμπασι, σε ένα μπολ ανακατεύουμε τις πατάτες, τα καρότα, τα κρεμμύδια και το σκόρδο.Προσθέτουμε το κρέας, περιχύνουμε με τη μουστάρδα και το λάδι και πασπαλίζουμε με το αλάτι, το πιπέρι και το δεντρολίβανο. Ανακατεύουμε καλά, τρίβοντας το κρέας με τα υλικά. Αφήνουμε 30 λεπτά το κρέας, να μαριναριστεί. Προθερμαίνουμε τον φούρνο στους 220°C. Κόβουμε ένα μεγάλο κομμάτι λαδόκολλα, το οποίο υπολογίζουμε ότι θα καλύψει όλο το ταψί ή τη γάστρα και θα υπάρχει και επιπλέον για να τυλίξουμε τα υλικά. Αν θέλουμε, μπορούμε να χρησιμοποιήσουμε 4 κομμάτια λαδόκολλα, το ένα πάνω στο άλλο, σταυρωτά, εναλλάξ. Στρώνουμε τη λαδόκολλα στο σκεύος.Ρίχνουμε το κρέας με τα λαχανικά και τα υγρά από το μπολ και τα απλώνουμε. Σκορπίζουμε τη φέτα και προσθέτουμε τον ζωμό. Τυλίγουμε προσεκτικά και σφιχτά τη λαδόκολλα γύρω από όλα τα υλικά, προσέχοντας να μην υπάρχει κίνδυνος διαρροής υγρών. Φτιάχνουμε ένα πουγκί και το δένουμε στην κορυφή με σπάγκο κουζίνας. Για μεγαλύτερη ασφάλεια, τυλίγουμε γύρω από το δεματάκι που έχουμε φτιάξει και αλουμινόχαρτο. Ψήνουμε για 45 λεπτά. Κατεβάζουμε τη θερμοκρασία στους 160°C και σιγοψήνουμε για περίπου 3 ώρες.Βγάζουμε από τον φούρνο, αφήνουμε για 20 λεπτά «να ξεκουραστεί».  Ξεφουρνίζουμε, ανοίγουμε προσεκτικά το πακέτο μέσα στο ταψί και μεταφέρουμε το κρέας και τα λαχανικά σε μια πιατέλα μαζί με τα υγρά τους.
Αρνί,Πατάτες